Ražňany

Ražňany sú obec na Slovensku v okrese Sabinov.

Polohopis 
Obec Ražňany sa nachádza v Prešovskom kraji, v okrese Sabinov.

Leží v Šarišskej kotline. Od okresného mesta Sabinov je vzdialená  juhozápadne. Nadmorská výška obce je 315 m n. m. Rozloha územia obce je 1 137 ha. Najbližšia vodná plocha sú rybníky v susednej obci Uzovský Šalgov.

Dejiny 
Prvá písomná zmienka o usadlosti je z roku 1248, kedy sa spomína ako súčasť panstva hradu Šariš. Pravdepodobne z dvoch usadlostí Nyars a Ardo vznikla postupne obec Ňaršany (1427 Nyars a Ardo – dve usadlosti, 1428 Ardo-Nyars, 1466 Nyarsardo, 1773 Narssany, 1920 Ňaršany, 1948 Ražňany).

Obyvateľstvo 
Počet obyvateľov podľa sčítania 31. 12. 1994: 1443 (z toho 200 obyvateľov rómskeho pôvodu). V obci je 311 domov a bytov. 

Národnostná štruktúra obyvateľov obce: 97 % slovenská, 2,8 % rómska, 0,2 % česká.

Kultúra a zaujímavosti

Divadlo 
V obci sa nachádza kino, ktoré je využívané na vystúpenia detí z materskej alebo základnej školy, či premietanie filmov rôznych žánrov.Konajú sa tam aj akcie.

Stavby 
Impozantnou budovou je sýpka z čias okolo roku 1840.

Najstaršou historickou pamiatkou je rímskokatolícky kostol z roku 1510, postavený na starých základoch. V roku 1540 bol rozšírený v rokoch 1778 a 1908 obnovený. Kostol je zasvätený sv. Demetrovi.

Parky 
V centre obce sa nachádza park s rozlohou cca 3 ha využívaný na športové a spoločenské aktivity a oddych.

Šport  
Oblasť športu zaznamenáva stabilizáciu na úrovni primeranej možnostiam. V obci bol založený futbalový klub a klub kulturistiky, ktoré vykazujú výsledky primerané ich finančnému a technickému vybaveniu. Budova futbalového klubu, vybavená šatňami a sociálnym zariadením, je vo vlastníctve obce. Okrem toho sa v obci nachádza viacúčelové ihrisko pre tenis, minifutbal, volejbal a basketbal. Usporadúvajú sa športové podujatia a futbalové turnaje najmä pri príležitosti rôznych výročí a sviatkov.

Od roku 1952 sú Ražňany známe aj vybudovaním letiska a tradičnými leteckými dňami.

Pravidelné podujatia 
Šarišcup – medzinárodná súťaž v lietaní bezmotorových lietadiel

Čerešňobranie

Memoriál p. Cicmana – súťaže dobrovoľného hasičského zboru Ražňany a DHZ z okolitých obcí

Už od roku 1863 sa v obci pestujú povestné „ňaršanské“ čerešne v rozsiahlych čerešňových sadoch (Ortvane, Pace).

Hospodárstvo a infraštruktúra 
Poľnohospodárska činnosť v katastrálnom území obce Ražňany zaznamenala útlm najmä po rozpade Poľnohospodárskeho družstva. Dôsledkom bola strata pracovnej príležitosti pre cca 40 obyvateľov obce. V súčasnej dobe časť poľnohospodárskej pôdy obhospodarujú traja väčší agropodnikatelia a časť poľnohospodárske družstvo v susednej obci Jarovnice. Obyvatelia obce tak využívajú len malú časť pôdy na pestovanie plodín pre vlastnú spotrebu.  

Dopravu do obce zabezpečuje SAD Prešov.

Školstvo 
 Cirkevná základná škola sv. Demetra 
 Materská škola

Osobnosti

Významné osobnosti 
Štefan Onderčo – kňaz, politik a národný buditeľ. V roku 1913 bol ustanovený za farára do Ražnian. Svojou činnosťou na poli národnostnom tvrdo bojoval za práva Slovákov o čom svedčí aj Verejné zhromaždenie na ražňanskej fare v decembri 1918, ktoré hralo dôležitú úlohu pri utváraní novovzniknutého štátu Čechov a Slovákov. Zomrel na zákernú chorobu 31. marca 1937 na fare v Ražňanoch.

Referencie

Pozri aj 
 Zoznam kultúrnych pamiatok v obci Ražňany

Iné projekty

Externé odkazy 
Oficiálna stránka obce 

 
Obce okresu Sabinov